**NAPI IMA**

**a „Nemzetközi Közbenjáró Imahálózat Európáért” ez évi szándékaira**

**Imádkozunk, hogy az Egyház hitbéli válsága felett győzzön megújulásunk a Szentlélekben!**  *„Mennyei Atyánk, adj megtérést és hitben való megújulást először a keresztényeknek! Áraszd ránk a Szentlélek megújító ajándékát, hogy elteljünk Vele! Segíts, hogy befogadjuk karizmáit és megteremjük gyümölcseit! Add, hogy mindig bátran kiálljunk hitünk mellett és hogy megalkuvás nélkül hirdessük Jézus Krisztus Evangéliumát, a Szentlélek erejében és szeretetében!”*

**Imádkozunk, hogy a tömeges hitehagyás és a keresztényellenes törekvések ellenében ragyogjon fel a hit világossága!** *„Mennyei Atyánk! Áraszd ki Szent Lelkedet minden emberre, különösen a fiatalokra! Hozd el az ébredés, az új evangelizáció idejét, hogy az emberek nagy számban megtérjenek és visszatérjenek Hozzád, s felismerjék Igazságodat! Jézus Krisztus nevében kérünk, hogy törd meg az ellenünk támadó hazug ideológiák erejét!”*

**Imádkozunk, hogy erősödjön meg és teljesedjen ki nemzeteink keresztény identitása!** *„Mennyei Atyánk! Keresztény hitünk a mi legnagyobb kincsünk, hiszen ez az üdvösség, az Igazság és a szeretet útja számunkra, amely összekapcsol Veled, Istenünk! Add, hogy nemzetünk és egész Európa megmaradhasson és elmélyülhessen eredeti, keresztény identitásában! Óvj meg minket bármilyen vallási szélsőség fenyegetésétől és a tömeges illegális migráció minden negatív következményétől!”*

**Imádkozunk a Covid-krízis megszűnéséért, annak minden káros hatásával együtt!** *„Mennyei Atyánk, a Te Fiad, Jézus Krisztus kereszthalálával és feltámadásával legyőzte a bűn, a halál és a gonoszlélek uralmát! Az Ő győzelme által kérünk, fékezd meg a Covid járványt, és adj szabadulást annak minden negatív egészségügyi, lelki, társadalmi és gazdasági hatásától!”*

**Imádkozunk Isten szíve szerinti, jó politikai kormányzásért országainkban!** *„Mennyei Atyánk, könyörgünk, hogy a soron következő választások után Isten akarata szerinti, hiteles, keresztény szellemiségű kormányok alakuljanak országainkban!”*

**Imádkozunk a média tisztességes, és a valóságot hűen tükröző működéséért!** *„Mennyei Atyánk! Könyörgünk a média megtisztulásáért és azért, hogy egyre inkább olyan tartalmakat közöljön, amelyek összhangban vannak a Te Szent akaratoddal és legfőbb üzeneteddel, az Evangélium Örömhírével!”*

A „Nemzetközi Közbenjáró Imahálózat Európáért” 2022-es imakampánya február 1-én indult Horvátországban, Lengyelországban, Magyarországon és Szlovéniában egy időben, de hamarosan több ország csatlakozása is várható! A fenti célokra rendszeres ima- és böjt-felajánlásokat várnak magánszemélyektől, családoktól és közösségektől. *A fent megfogalmazott szöveg alapján elmondott napi 10 perces ima kiváló módja a csatlakozásnak!* Csatlakozási szándékodat kérjük jelezd a **icn.hungary@gmail.com** email címen! A magyar nyelvű levélbe kérjük, írd be a csatlakozó nevét, a város és az ország nevét, ahol élsz, és nevezd meg, milyen felajánlást teszel erre az évre! Jó imádkozást kívánnak a Nemzetközi Közbenjáró Imahálózat hazai koordinátorai! További információ: mkkm.hu; iroda@mkkm.hu